ಹೂಸಿನ ದುರ್ವಾಸನೆಯನ್ನು ಸುವಾಸನೆಯಾಗಿ ಮಾಡೋ ಮಾತ್ರೆ ಮಾರುಕಟ್ಟೆಗೆ ಎಂಟ್ರಿ

ಪ್ಯಾರಿಸ್: ಯಾರಾದರೂ ಹೂಸು ಬಿಟ್ಟರೆ ಮೂಗು ಮುಚ್ಚದಿರುವವರು ಎಲ್ಲೂ ಸಿಗಲ್ಲ. ಕೆಲವೊಮ್ಮೆ ತಮ್ಮ ಹೂಸು ವಾಸನೆಯನ್ನೇ ತಡೆಯಲು ಆಗದೇ ಮುಜುಗರಕ್ಕೀಡಾಗುವ ಪರಿಸ್ಥಿತಿ ಸಾಮಾನ್ಯವಾಗಿ ಎಲ್ಲಾರು ಎದುರಿಸಿರುತ್ತಾರೆ. ಆದ್ರೆ ಇನ್ಮುಂದೆ ಹಾಗೆ ಆಗಲ್ಲ. ಸದ್ಯ ಈ ಸಮಸ್ಯೆ ನಿವಾರಿಸಲು ಮಾರುಕಟ್ಟೆಯಲ್ಲಿ ವಿಶೇಷ ಮಾತ್ರೆ ಬಂದಿದೆ.

ಹೌದು. ಇದನ್ನು ಕೇಳಿದರೆ ತಮಾಷೆ ಅನಿಸಬಹುದು, ಇನ್ನೆನೇನು ಮಾತ್ರೆ ಬರತ್ತಪ್ಪಾ? ಅಂತ ವಿಚಿತ್ರ ಕೂಡ ಅನಿಸಬಹುದು. ಆದ್ರೆ ಇದು ಸತ್ಯ. ಈ ಮಾತ್ರೆಗಳನ್ನು ಸೇವಿಸಿದರೆ ಹೂಸು ದುರ್ವಾಸನೆಯನ್ನು ಬೀರದೆ ಸುವಾಸನೆಯನ್ನೂ ಸೂಸುತ್ತದೆ. ಯಾವ ಸುವಾಸನೆ ಇಷ್ಟವೋ ಅದನ್ನು ನೀವು ಖರೀದಿಸಲು ನಿಮಗೆ ಚಾಯ್ಸ್ ಕೂಡ ಇದೆ. ಚಾಕೋಲೆಟ್, ಗುಲಾಬಿ, ಲ್ಯಾವೆಂಡರ್ ಹೀಗೆ ವಿಧವಿಧ ಪರಿಮಳದ, ಸುಗಂಧ ಸೂಸುವ ಹೂಸು ಮಾತ್ರೆಗಳಿಗೆ ಮಾರ್ಕೆಟ್‍ನಲ್ಲಿ ಭಾರಿ ಬೇಡಿಕೆ ಇದೆ.

ಫ್ರಾನ್ಸ್ ನ ವ್ಯಕ್ತಿಯೊಬ್ಬರು ಅಪಾನುವಾಯು ಬಿಟ್ಟಾಗಲೆಲ್ಲಾ ವಿವಿಧ ಸುವಾಸನೆ ಬೀರುವ ಮಾತ್ರೆಯನ್ನು ಕಂಡು ಹಿಡಿದಿದ್ದಾರೆ. ಪಶ್ಚಿಮ ಫ್ರೆಂಚ್ ಪಟ್ಟಣವಾದ ಗೆಸ್ವ್ರೆಸ್‍ನ ನಿವಾಸಿಯಾದ ಕ್ರಿಶ್ಚಿಯನ್ ಪೋಯಿಂಚೆವಲ್ ಹೂಸಿನ ದುರ್ವಾಸನೆಗೆ ಪರಿಹಾರ ಕಂಡುಹಿಡಿದ್ದಾರೆ. ಅಲ್ಲದೆ ಈ ಮಾತ್ರೆಗೆ ಪೈಲ್ಯೂಟ್‍ಪೆಟ್ ಎಂದು ನಾಮಕರಣ ಮಾಡಿದ್ದಾರೆ.

ನೀವು ಈತರಹದ ಮಾತ್ರೆಯನ್ನು ಕಂಡುಹಿಡಿಯಲು ಕಾರಣವೇನು ಎಂದು ಪೋಯಿಂಚೆವಲ್ ಅವರಿಗೆ ಕೇಳಿದಾಗ ಈ ಮಾತ್ರೆ ಹಿಂದಿನ ಕಹಾನಿಯನ್ನು ಬಿಚ್ಚಿಟ್ಟಿದ್ದಾರೆ. ಒಂದು ದಿನ ಸ್ನೇಹಿತರೊಟ್ಟಿಗೆ ಊಟಕ್ಕೆ ಆಹ್ವಾನಿಸಿದಾಗ ಹೂಸು ಬಿಡುವುದರಿಂದ ಪೋಯಿಂಚೆವಲ್ ಮುಜುಗರಕ್ಕೆ ಒಳಗಾಗಿದ್ದರು. ಆಗ ಅವರ ಸ್ನೇಹಿತರು ಟೀಕಿಸಿದ್ದೆ ಈ ಮಾತ್ರ ಹುಟ್ಟಿಕೊಳ್ಳಲು ಕಾರಣವಾಯ್ತು. ಆ ಬಳಿಕ ತಾಮಗಾದ ಮುಜುಗರ ಬೇರೆಯವರು ಅನುಭವಿಸಬಾರದೆಂದು ಈ ಮಾತ್ರೆ ಕಂಡುಹಿಡಿದರು ಎಂದು ವರದಿಯಾಗಿದೆ.

2007ರಿಂದ ಈ ಮಾತ್ರೆಯನ್ನು ತಯಾರಿಸಲು ಪೋಯಿಂಚೆವಲ್ ಆರಂಭಿಸಿದ್ದು, ಲುಟಿನ್ ಮಲಿನ್ ಎಂಬ ಹೆಸರಿನಲ್ಲಿ ಪ್ರತ್ಯೇಕ ವೆಬ್‍ಸೈಟ್ ಅನ್ನು ಕೂಡ ಪೋಯಿಂಚೆವಲ್ ಹೊಂದಿದ್ದಾರೆ. ಈ ವೆಬ್‍ಸೈಟ್‍ನಲ್ಲಿ ಈ ಮಾತ್ರೆಗಳು ಹೇಗೆ ತಯಾರಾಗುತ್ತೆ? ಯಾವ ಯಾವ ಪದಾರ್ಥಗಳು ಇದಕ್ಕೆ ಬಳಸಲಾಗುತ್ತೆ? ಇತರೆ ಎಲ್ಲಾ ಮಾಹಿತಿಗಳು ಲಭ್ಯವಿದೆ. ಅಲ್ಲದೆ ಗ್ರಾಹಕರು ಮಾತ್ರೆ ಬಗ್ಗೆ ಇರುವ ಸಂದೇಹವನ್ನು ವೆಬ್‍ಸೈಟ್‍ನ ಪ್ರಶ್ನೋತ್ತರ ಅಂಕಣದಲ್ಲಿ ಬರೆದರೆ ಉತ್ತರವನ್ನೂ ಕೂಡ ನೀಡಲಾಗುತ್ತದೆ.

ಯಾವೆಲ್ಲಾ ಸುವಾಸನೆಗಳಲ್ಲಿ ಲಭ್ಯ?
1. ಮೇ ಡೇ ಲಿಲ್ಲಿ ಸೆಂಟೆಡ್ ಫಾರ್ಟ್ ಪಿಲ್ಸ್
2. ಚಾಕಲೇಟ್ ಅರೋಮಾ ಫಾರ್ಟ್ ಪಿಲ್ಸ್
3. ರೋಸ್ ಸ್ಮೆಲ್ ಫಾರ್ಟ್ ಪಿಲ್ಸ್
4. ವಯಲೆಟ್ ಸ್ಮೆಲ್ ಫಾರ್ಟ್ ಪಿಲ್ಸ್
5. ಜಿಂಜರ್ ಸ್ಮೆಲ್ ಫಾರ್ಟ್ ಪಿಲ್ಸ್

ಈ 5 ವೆರೈಟಿಯಲ್ಲಿ ಫಾರ್ಟ್ ಪಿಲ್ಸ್ ಲಭ್ಯವಿದ್ದು, 60 ಮಾತ್ರೆಗಳಿಗೆ 18.86 ಯುರೋ(1,483 ರೂ.)ಗೆ ಬೆಲೆ ನಿಗದಿ ಪಡಿಸಲಾಗಿದೆ. ಅಷ್ಟೇ ಅಲ್ಲದೆ ಈ ಮಾತ್ರೆಗಳನ್ನು ಆನ್‍ಲೈನ್ ಮೂಲಕ ಆರ್ಡರ್ ಮಾಡಬಹುದು. ಲುಟಿನ್ ಮಲಿನ್ ವೆಬ್‍ಸೈಟ್ ಮಾತ್ರೆಗಳನ್ನು ಆನ್‍ಲೈನ್ ಆರ್ಡರ್ ಮಾಡಬಹುದು. ಬಹುತೇಕ ವಿಶ್ವದ ಎಲ್ಲಾ ರಾಷ್ಟ್ರಗಳಿಗೂ ಉಚಿತ ಶಿಪ್ಪಿಂಗ್ ವ್ಯವಸ್ಥೆಯನ್ನೂ ಕೂಡ ನೀಡಲಾಗುತ್ತಿದೆ.

ಸದ್ಯ ಈ ಮಾತ್ರೆ ಬಳಸಿದ ಹಲವರು ಹೂಸು ದುರ್ವಾಸನೆಯಿಂದ ಮುಕ್ತಿ ಪಡೆದಿದ್ದಾರೆ. ಇದಕ್ಕೆ ತುಂಬಾ ಬೇಡಿಕೆ ಇದೆ ಎಂದು ವರದಿ ತಿಳಿಸಿದೆ.